Szalay, Tomáš, poslanec NR SR (2024-10-29):
Dámy a páni, ďakujem pekne za slovo. Ja nebudem tak dlho rozprávať, nepotrebujem 30 minút. Pár bodov, ktoré sú v tomto návrhu zákona. Opäť je to in memoriam Zuzana Dolinková. Nie je to vaša zásluha ani vina, čo ste nám tu predložili, ale je to dobré. Čiže hneď na úvod poviem, klub SaS je pripravený toto v prvom čítaní podporiť a budeme čakať, aké pozmeňováky sa vyroja v druhom čítaní. Verím, že niektoré tam budú potrebné, ale bojím sa, aby tam neprišli nejaké nášľapné míny. Veľmi vás prosím, pán minister, sú to vaše prvé veľké zákony tu v parlamente, dohliadnite na to, aby tam neprišli veci, ktoré tam prísť nemajú. A ak neprídu hlúposti a prídu zmysluplné zmeny, myslím si, že nájdete celkom pekný prierez podpory aj medzi opozičnými poslancami, čo je potrebné pre zdravotníctvo, ak tie zmeny majú byť také, ktoré prežijú aj nejakú prípadnú zmenu vlády. No, niektoré body som si vybral z tohto návrhu zákona, aby som o nich porozprával trošku viac, lebo sa mi nedalo počúvať úplne všetko, čo som počul od predrečníkov. Takže anestéziologické ambulancie. Anestéziologické ambulancie na Slovensku prakticky neexistujú, pretože všetky anestéziologické pracoviská sú len a výlučne v nemocniciach, je to súčasť nemocničných pracovísk. Anestéziologická ambulancia môže dnes existovať len v ústavnom zdravotníckom zariadení. Napriek tomu sa ale hromada zdravotnej starostlivosti, ktorá vyžaduje anestéziologickú starostlivosť, poskytuje aj mimo nemocníc, v ambulanciách, v jednodňovkách a tí anestéziológovia majú problém poskytnúť tento typ starostlivosti v takomto nastavení. Ak potrebuje niekto predoperačné anestéziologické vyšetrenie, a môžme debatovať o tom, či je to dobre nastavené, je to zle nastavené, tu s Peťom Stachurom budem súhlasiť absolútne, že máme to zjednodušiť, ten proces. Ale dnes je ten proces taký, aký je. A dnes, keď chcete ísť do jednodňovky na operáciu, na plánovanú výmenu niečoho, nejakej súčiastky v tele, máte problém získať anestéziologické vyšetrenie, pretože musíte ísť do nemocnice, ktorá s tou operáciou nemá nič spoločné, pretože to je v jednodňovke, nie v tej nemocnici, a musíte somrovať u nejakého anestéziológa, aby bol ochotný urobiť nejaký typ vyšetrenia, kde on ani nie je konzument toho výsledku toho vyšetrenia. Niekoľko samosprávnych krajov preto v minulosti vydalo povolenia na poskytovanie jednodňovej zdravotnej starostlivosti aj anestéziológom, vzhľadom na to, že anestéziologické jednodňovky zakázané neboli. Výsledkom bolo, že úrad pre dohľad cez svojho zamestnanca sa povyhrážal na prokuratúre, krajských prokuratúrach a krajské prokuratúry začali konať voči samosprávnym krajom za nelegálne vydávanie povolení týmto pracoviskám. To znamená, my sme sa síce pokúsili napríklad v Bratislavskom kraji zachrániť situáciu a vydali sme také povolenia. Máme tu protest prokurátora, ktorý spochybňuje, či vôbec takéto ambulancie mohli, teda takéto jednodňové pracoviská mohli vôbec vzniknúť. Ja sa veľmi teším z toho, že sa toto dostáva znovu do zákona a že opäť, že legalizujeme veci, ktoré, kvôli ktorým nás naháňajú, naháňa prokurátor. A rozšírim to ešte o jednu pochvalu a som rád, že sme boli pri tom ako Bratislavský samosprávny kraj, že sme to iniciovali, a to je anestéza v zubných ambulanciách. Prosím pekne, ťažko ošetriteľné deti, ťažko ošetriteľní pacienti. Dnes na to, aby ste ošetrili chrup autistickému dieťaťu, je to almost mission impossible. To decko vám tam nevydrží, potrebujete ho nejakým spôsobom sedovať, nejakú sedáciu, analgosedáciu alebo ideálne anestézu. Akurát takých pracovísk na Slovensku nemocničných, kde vám urobia nejaké zubné ošetrenie, sú dve na celom Slovensku pre všetkých pacientov, ktorých máme že desaťtisíce? Pracoviská také dobrodružnejšie, ktoré sa venujú zubnému lekárstvu, používajú rajský plyn. To už je 150 rokov overená metóda. Akurát nie je to úplne lege artis, pretože naše papiere o štandardnom postupe toto nepoznajú a je to do dobrého počasia, keď sa niečo pokafre v tej zubnej ambulancii, obávam sa, že nebude tá zubná ambulancia ťahať za dlhšiu časť povrazu, keď to bude úrad pre dohľad preskúmavať. A tých pacientov je tu veľa. Tá potreba je tu obrovská. Ja sa veľmi teším, že sa nám podarilo v spolupráci aj so sekciou zdravia ministerstva zdravotníctva dostať túto anestéziologickú starostlivosť do zubných ambulancií. Budem veľmi rád, keď to tam teda naozaj zostane. Skríningy, to už tu zaznelo, zaznelo o skríningoch dosť. Boli tu Amazonky u nás na zdravotníckom výbore a poprosili nás, aby sme toto podporovali, tak skúsim splniť to, čo som im vtedy sľúbil. Disease... nie, ešte, ešte disease management program, ešte optimálna sieť. Nie som veľký fanúšik slova optimálna sieť, sieť ambulancií, pretože to bude veľká alchýmia, akým spôsobom sa dopracujeme k nejakému číslu. Bude to arbitrárne číslo, pretože bude vychádzať, ak som si čítal dobre návrh vyhlášky ministerstva zdravotníctva, ktorým sa má tá optimálna sieť vypočítavať, tak bude sa to vypočítavať podľa odhadovaného množstva návštev u danej špecializácie. Ak na budúci rok odhadujeme, že bude milión návštev u internistov, tak z toho budeme vychádzať a na to budeme nastavovať minimálnu sieť. Prosím pekne, toto je stavanie domu od strechy. Najprv si povedzme, že koľko tých návštev je naozaj oprávnených, a poďme redukovať počet tých návštev a neprispôsobujme tú sieť a veľkosť tej siete našim nekonečným potrebám. Lebo keď ľudia budú môcť, tak budú navštevovať všetky typy ambulancií. Pre časť populácie, nehovorím pre všetkých, pre časť populácie je to spôsob kultúrneho alebo spoločenského vyžitia. Poďme sa pozrieť na to, aby sme nemali 12 návštev za rok u lekára, aby sme ich mali šesť a potom sa poďme baviť o optimálnej sieti. Lebo optimálnu sieť pre 12 návštev za rok u lekára, no tak naozaj také ropné vrty ani zlaté bane na Slovensku nemáme. No, čo je však dôležité pri tej optimálnej sieti, som rád, že ideme si vyčistiť databázu a budeme hovoriť o tzv. verejne dostupných ambulanciách. V štatistikách, pán minister, ako asi to už viete, ale tak pre istotu vám to zdôrazním. V štatistikách, ktoré vám NCZI bude nosiť... Odbočka, NCZI máte spáliť plameňometom do tla, lebo inak sa nepohnete z miesta, tie dáta, ktoré vám budú nosiť z NCZI a budú vám ukazovať, že koľko máme akých ambulancií a že vlastne je to super, fasa, tak je pravdou, že významná časť tých ambulancií sú virtuálne ambulancie na papieri, lebo nie sú verejne dostupné. A doteraz v tých štatistikách boli všetci že happy, aha, pozrite sa, my tu máme v Bratislavskom kraji tuším 25 pľúcnych ambulancií. Len dostať sa k pľúcnemu lekárovi v Bratislave je naozaj náročná vec, pretože z tých 25 ako len šesť ambulancií sa nachádza v Univerzitnej nemocnici Bratislava pri klinike pneumológie a ftizeológie, jednej aj druhej, a nie sú verejne dostupné, lebo sú enem pro nás a pro naše deti, pre našich transplantovaných pacientov, pre ľudí s nejakou fibrózou pľúc a podobne, ale nie pre bežného pacienta, ktorý potrebuje liečiť svoje chronické ochorenie. Čiže som rád, že sa tu uplatňuje, teda upravuje tá definícia, čo je to verejne dostupná ambulancia, a že tie konziliárne, príjmové ambulancie vo väzniciach, ktoré nie sú verejne dostupné, nebudú do týchto vzorcov vstupovať. No a na záver, disease management program a programy podpory zdravia. Osobne som to robil viac ako 10 rokov. Som hlboko presvedčený, že je to správny spôsob, ako sa dá manažovať zdravotná starostlivosť v takých komplexných prípadoch, ako sú chronické ochorenia. Chronické ochorenie totiž nevyžaduje jedného lekára. Chronické ochorenie, povedzme si že diabetes mellitus, cukrovka, si vyžaduje súčinnosť asi šiestich-siedmich špecializácií, ktoré interagujú s tým pacientom. Je tam diabetológ, je tam všeobecný lekár, samozrejme. Je tam diabetológ, je tam link na očného lekára, na nefrológa, na cievneho lekára, na neurológa. A každú z týchto dispenzárnych návštev ten pacient musí absolvovať, všade musí nejaký režim dodržiavať. Je to potrebné koordinovať, merať, zosúlaďovať. Toto by mohli robiť lekári, ja sa tomu nebránim, len lekári to nerobia. Každý z tých lekárov, ktorí túto vymenovanú zdravotnú starostlivosť poskytujú, sú samostatné eseročky. Oni sú platení za výkon, nie za koordináciu tej starostlivosti. A ten, kto má motiváciu ku koordinácii starostlivosti o chronického pacienta, je zdravotná poisťovňa, lebo keď sa tomu pacientovi poskytne všetko podľa guidelineu, raz za rok to očné pozadie pri tom diabete, keď sa mu vyšetria tie obličky, keď sa mu vyšetria tie periférne cievy a nervy, tak je výrazne menšia šanca, že sa dekompenzuje, pôjde do nemocnice a bude to stáť desaťnásobok tých peňazí. Je enormným záujmom zdravotnej poisťovne robiť dobrý disease management program a dnešná doterajšia legislatíva im to nie úplne umožňuje. Ja som za to, umožnime to tým zdravotným poisťovniam robiť. A ja by som bol išiel ešte ďalej. Umožnime zdravotným poisťovniam zdieľať aspoň časť klinických dát. Do nich nevidia. Platia za tie laboratórne výsledky, ale nevidia to číslo. Pri hypertenzii je zaujímavé vedieť, akú hladinu kália mal pacient v krvi, pretože od toho závisí, či ten postup lekára následne pri zvolení liečby bol správny, alebo nebol správny. Ja som veľmi rád, že teda, pán minister, je toto v tom návrhu zákona, a na rozdiel od kolegu Stachuru ja budem určite podporovať disease management programy, lebo je to niečo, čo pomôže slovenským pacientom a poistencom zdravotných poisťovní a môžu sa tu zdravotné poisťovne medzi sebou predháňať v lepších riešeniach tejto situácie. Ďakujem.